Hoërskool Despatch gholfdag bied pryse ter waarde van R30 000 | News24
Hoërskool Despatch gholfdag bied pryse ter waarde van R30 000
Die jaarlikse Itec Hoërskool Despatch ope gholfdag in samewerking met Cosmotronics en Orbit Sport sal op Saterdag, 13 Junie by die Uitenhage Gholfklub aangebied word.
Hierdie is die 20ste gholfdag in die skool se geskiede-nis en beloof om die standaard van die vorige opedae te oorskry.
Volgens Colin Bartle, skoolhoof van Hoërskool Despatch, kan spelers na ‘n goed georganiseerde en professionele aanbieding uitsien. Die pryse is uitstekend, danksy ‘n wonderlike oophand van tientalle borge, ouers en vriende.
Selfs die onderwysers en klasse het bygedra in ‘n klaskompetisie om ‘n verskeidenheid van pryse daar te stel. Met die Uitenhage gholfbaan en setperke wat in ‘n goeie toestand is, kan daar na goeie tellings uitgesien word.
“Ons vertrou die weer speel saam, maar wat ook al die geval sal wees, sien ons uit na ‘n geseënde dag,” het Bartle gesê.
“Hoërskool Despatch wil graag al die borge, ondersteuners en vriende wat hierdie dag moontlik maak bedank.
“Groot waardering word uitgespreek aan die besigheidseienaars van veral Despatch en Uitenhage vir hulle pragtige ondersteuning. Ons dank ook aan die vriendekring wat jaar na jaar die ‘natputjies’ beman om die dag vir die gholfers lekker te maak.”
Die gholfdag word jaarliks deur die skool aangebied as deel van hulle fondsinsamelingprojekte.
Pryse van sowat R30 000 is op die spel.
Spelers wat wil inskryf word versoek om so spoedig moontlik by die Uitenhage gholfbaan in te skryf, want die veld is alreeds redelik vol.
)Vir meer inligting oor Hoërskool Despatch se gholfdag bel die skool by 041 933 5104 of bel die Uitenhage Gholfklub by 041 966 1868